CELEX: 32021D2292
Language: ro
Date: 2021-04-30 00:00:00
Title: Decizia (UE) 2021/2292 a Consiliului din 30 aprilie 2021 privind prezentarea, în numele Uniunii Europene, a unei propuneri de decizie a unui organ executiv privind metodologia de actualizare pentru a reflecta schimbările survenite în componența Uniunii, în vederea celei de a 41-a sesiuni a Organului Executiv al Convenției privind poluarea atmosferică transfrontalieră pe distanțe lungi, precum și privind poziția care urmează să fie adoptată în numele Uniunii în cadrul sesiunii respective

22.12.2021   
               
               
                  RO
               
               
                  Jurnalul Oficial al Uniunii Europene
               
               
                  L 458/512
               
            
         DECIZIA (UE) 2021/2292 A CONSILIULUI
         din 30 aprilie 2021
         privind prezentarea, în numele Uniunii Europene, a unei propuneri de decizie a unui organ executiv privind metodologia de actualizare pentru a reflecta schimbările survenite în componența Uniunii, în vederea celei de a 41-a sesiuni a Organului Executiv al Convenției privind poluarea atmosferică transfrontalieră pe distanțe lungi, precum și privind poziția care urmează să fie adoptată în numele Uniunii în cadrul sesiunii respective
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 192 alineatul (1), coroborat cu articolul 218 alineatul (9),
         având în vedere propunerea Comisiei Europene,
         întrucât:
         
                     (1)
                  
                  
                     Protocolul din 1999 privind reducerea acidifierii, eutrofizării și nivelului de ozon troposferic la Convenția privind poluarea atmosferică transfrontalieră pe distanțe lungi, astfel cum a fost modificat la 4 mai 2012 (denumit în continuare „Protocolul de la Göteborg modificat”), a fost aprobat de Uniunea Europeană prin Decizia (UE) 2017/1757 a Consiliului (1) și a intrat în vigoare la 7 octombrie 2019.
                  
               
                     (2)
                  
                  
                     În cadrul celei de a 36-a sesiuni a Organului Executiv al Convenției privind poluarea atmosferică transfrontalieră pe distanțe lungi (denumită în continuare „Convenția”), părțile la convenție au invitat Uniunea și statele sale membre să propună o metodologie de ajustare a plafoanelor de emisie ale Uniunii prevăzute în tabelul 1 din anexa II la Protocolul de la Göteborg în forma sa inițială, astfel cum a fost adoptat în 1999, pentru a ține seama de schimbările survenite în componența Uniunii;
                  
               
                     (3)
                  
                  
                     În cadrul celei de a 37-a sesiuni a Organului Executiv al Convenției, a fost adoptată o decizie propusă de Uniune și de statele sale membre prin Decizia 2017/3 a Organului Executiv.
                  
               
                     (4)
                  
                  
                     Metodologia de actualizare a valorilor Uniunii prevăzute în tabelele 2-6 din anexa II la Protocolul de la Göteborg modificat, care se bazează în mod exclusiv pe un calcul matematic care folosește doar informații deja prevăzute în respectivele tabele pentru a ține seama de schimbările survenite în componența Uniunii, este necesară pentru ca astfel de schimbări să fie reflectate în mod corect, în vederea analizării respectării de către Uniune a obligațiilor care îi revin în temeiul Protocolului de la Göteborg modificat. Aceasta nu se referă la vreo ajustare a plafoanelor naționale de emisie sau a angajamentelor naționale de reducere a emisiilor în tabelele din anexa II la Protocolul de la Göteborg modificat.
                  
               
                     (5)
                  
                  
                     Odată ce Organul Executiv al Convenției adoptă metodologia de actualizare, Comisia ar trebui să prezinte, în numele Uniunii, secretarului executiv al Comisiei Economice pentru Europa a Organizației Națiunilor Unite actualizările necesare de punere în aplicare a metodologiei respective, pentru a lua în considerare schimbările survenite în componența Uniunii de la adoptarea Protocolului de la Göteborg modificat. De asemenea, Comisia ar trebui să prezinte orice actualizare necesară în cazul unor schimbări ulterioare ale componenței Uniunii.
                  
               
                     (6)
                  
                  
                     Este oportun să se stabilească poziția care urmează să fie adoptată în numele Uniunii la nivelul Organului Executiv al Convenției, întrucât decizia Organului Executiv va avea un caracter obligatoriu pentru Uniune,
                  
               ADOPTĂ PREZENTA DECIZIE:
         
            Articolul 1
            
               (1)   În cadrul celei de a 41-a sesiuni a Organului Executiv al Convenției, Uniunea urmărește obiectivul adoptării unei metodologii care să permită actualizări ale valorilor de referință ale Uniunii în materie de emisii și ale angajamentelor de reducere a emisiilor prevăzute în tabelele 2-6 din anexa II la Protocolul de la Göteborg modificat, care se bazează în mod exclusiv pe un calcul matematic care folosește doar informații deja prevăzute în respectivele tabele, pentru a se asigura că valorile Uniunii din respectivele tabele pot fi actualizate astfel încât să reflecte în mod corect suma totală a valorilor de referință ale emisiilor statelor sale membre și angajamentele de reducere a emisiilor, ca urmare a schimbărilor survenite în componența Uniunii.
            
            
               (2)   În vederea celei de a 41-a sesiuni a Organului Executiv al Convenției și pentru a atinge obiectivul prevăzut la alineatul (1), Uniunea prezintă propunerea referitoare la metodologia necesară (2).
            
            
               (3)   Comisia, în numele Uniunii Europene, comunică propunerea respectivă secretariatului convenției.
            
         
         
            Articolul 2
            
               (1)   Uniunea poate sprijini modificările propuse de alte părți la Convenție, cu condiția ca acestea să contribuie la realizarea obiectivelor Uniunii astfel cum sunt prevăzute la articolul 1.
            
            
               (2)   În cazul în care alte părți la Convenție propun ca temeiul juridic al deciziei Organului Executiv să fie articolul 13 alineatul (2) din Protocolul de la Göteborg, Uniunea poate accepta propunerea respectivă și poate purta negocieri în acest sens.
            
            
               (3)   În cazul în care alte părți la Convenție solicită ca procedura de transmitere a valorilor actualizate pentru Uniune să fie aliniată la procedura prevăzută la articolul 13 alineatele (4) și (5) din Protocolul de la Göteborg, Uniunea poate propune o procedură simplificată.
            
         
         
            Articolul 3
            În funcție de evoluțiile din cadrul celei de a 41-a sesiuni a Organului Executiv al Convenției, reprezentanții Uniunii, în consultare cu statele membre, pot conveni asupra unor mici adaptări ale poziției prevăzute la articolele 1 și 2 în cadrul unor reuniuni de coordonare la fața locului, fără a fi necesară o nouă decizie a Consiliului.
         
         
            Articolul 4
            Odată ce metodologia care permite actualizările menționate la articolul 1 alineatul (1) va fi fost adoptată de Organul Executiv al Convenției, Comisia transmite, în numele Uniunii, actualizările necesare pentru punerea în aplicare a metodologiei respective.
         
         
            Articolul 5
            Prezenta decizie intră în vigoare la data adoptării.
         
         
            Adoptată la Bruxelles, 30 aprilie 2021.
            
               
                  Pentru Consiliu
               
               
                  Președintele
               
               A. P. ZACARIAS
            
         
         
            (1)  Decizia (UE) 2017/1757 a Consiliului din 17 iulie 2017 privind acceptarea, în numele Uniunii Europene, a unei modificări a Protocolului din 1999 la Convenția din 1979 privind poluarea atmosferică transfrontalieră pe distanțe lungi pentru a reduce gradul de acidifiere, eutrofizare și nivelul de ozon troposferic (JO L 248, 27.9.2017, p. 3).
         
            (2)  A se vedea documentul ST 7683/21 la http://register.consilium.europa.eu.